পৌর নির্বাচনের তৃতীয় দফায় আগামীকাল সোমবার ঢাকা বিভাগের ১৭টি জেলার ৬৩টি পৌরসভায় ভোট গ্রহণ করা হবে। এসব পৌরসভায় গতকাল শনিবার মধ্যরাতে প্রার্থীদের প্রচারণার শেষ সময় পার হয়েছে। ঝুঁকিপূর্ণ  বিবেচনায় আজ রবিবার সকাল থেকেই সাত জেলার ১৩ পৌরসভায় সেনাবাহিনী ও একটিতে বিজিবি মোতায়েন করা হয়েছে।  সেনাবাহিনী মোতায়েন করা হয়েছে টাঙ্গাইল সদর, কালিহাতী, মধুপুর, ময়মনসিংহ সদর, ঢাকার সাভার, ধামরাই, নরসিংদী সদর, মাধবদী ও মনোহরদী, গাজীপুরের কালিয়াকৈর, কিশোরগঞ্জ সদর, ভৈরব ও মুন্সীগঞ্জের সদর পৌরসভায়। এসব পৌরসভায় আজ ১৫ জানুয়ারি সকাল ৬টা থেকে ১৮ জানুয়ারি রাত ১২টা পর্যন্ত সেনা সদস্যরা দায়িত্ব পালন করবেন। এ ছাড়া বর্ডার গার্ড মোতায়েন থাকবে কিশোরগঞ্জের করিমগঞ্জে।  নির্বাচন কমিশন সচিবালয় এক পরিপত্রের মাধ্যমে  জানিয়েছে, ভোট গ্রহণের দিন মেয়র পদের প্রতিদ্বন্দ্বী প্রার্থী ও তাঁর নির্বাচনী এজেন্ট একটি করে গাড়ি ব্যবহার করতে পারবেন। অন্য পদের প্রতিদ্বন্দ্বী প্রার্থীরা এ সুযোগ পাবেন না। এ ছাড়া ভোট গ্রহণ শুরুর আগের ৩২ ঘণ্টা, ভোট গ্রহণের দিন ও পরের ৪৮ ঘণ্টা নির্বাচনী এলাকায় কোনো ব্যক্তি কোনো জনসভা আহ্বান, জনসভায় যোগদান এবং কোনো মিছিল, শোভাযাত্রার আয়োজন বা তাতে যোগ দিতে পারবে না। এ বিধান লঙ্ঘন করলে ছয় মাস থেকে সাত বছরের কারাদণ্ড দেওয়া হতে পারে। এ ছাড়া নির্বাচনকে প্রভাবমুক্ত রাখার জন্য ভোটগ্রহণ শুরুর ৩২ ঘণ্টা আগের রাত ১২টা থেকে  যারা পৌরসভা এলাকার বাসিন্দা বা ভোটার নয়, তারা থাকতে পারবে না। নির্বাচন কমিশন এ নির্দেশনার কথা প্রচারের ব্যবস্থা নিতে সংশ্লিষ্ট ব্যক্তিদের নির্দেশ দিয়েছে। এ ছাড়া পৌরসভাগুলোতে নির্বাচনী আচরণবিধি ভঙ্গকারীদের বিরুদ্ধে ব্যবস্থা নিতে নির্বাহী ম্যাজিস্ট্রেট ও জুডিশিয়াল ম্যাজিস্ট্রেট নিয়োগ দেওয়া হয়েছে। ভোট গ্রহণের পরদিন পর্যন্ত মোট ১৩ দিন তাঁরা দায়িত্ব পালন করবেন।  কমিশন সচিবালয়ের পরিপত্র অনুযায়ী, ঢাকা বিভাগে গতকাল মধ্যরাত থেকে সংশ্লিষ্ট নির্বাচনী এলাকায় মোটরসাইকেল চলাচলের ওপর নিষেধাজ্ঞা বহাল আছে। ১৯ জানুয়ারি  রাত ১২টা পর্যন্ত এ নিষেধাজ্ঞা বলবৎ থাকবে। এ ছাড়া ১৬ জানুয়ারি মধ্যরাত থেকে ভোট গ্রহণের দিন ১৭ জানুয়ারি রাত ১২টা পর্যন্ত নির্বাচনী এলাকায় সাধারণভাবে ট্যাক্সি, বেবিট্যাক্সি/অটোরিকশা, মাইক্রোবাস, জিপ, কার, পিকআপ, বাস, টেম্পো, লঞ্চ, ইঞ্জিনবোট ও স্পিডবোট চলাচলের ওপর নিষেধাজ্ঞা আরোপ থাকবে। ভোট গ্রহণের দিন নির্বাচনী এলাকায় অনুমোদিত ছাড়া বিভিন্ন ধরনের নৌযান চলাচল নিষিদ্ধ করা হয়েছে।  যেসব পৌরসভায় নির্বাচন : টাঙ্গাইল জেলার টাঙ্গাইল সদর, কালিহাতী, মির্জাপুর, সখীপুর, মধুপুর, ধনবাড়ী, গোপালপুর, ভূঞাপুর ও ঘাটাইল।  ময়মনসিংহ জেলার ময়মনসিংহ সদর, ফুলপুর, মুক্তাগাছা, ত্রিশাল, গৌরীপুর, ঈশ্বরগঞ্জ, নান্দাইল, ভালুকা ও গফরগাঁও। রাজবাড়ী জেলার রাজবাড়ী সদর, গোয়ালন্দ ও পাংশা। ঢাকা জেলার সাভার ও ধামরাই। শেরপুর জেলার শেরপুর সদর, নকলা, নালিতাবাড়ী ও শ্রীবরদী। নরসিংদী জেলার নরসিংদী সদর ও মনোহরদী। নারায়ণগঞ্জ জেলার সোনারগাঁ ও তারাব। গোপালগঞ্জ জেলার গোপালগঞ্জ সদর, টুঙ্গিপাড়া ও কোটালীপাড়া। গাজীপুর জেলার কালিয়াকৈর। জামালপুর জেলার জামালপুর সদর, সরিষাবাড়ী, মাদারগঞ্জ, মেলান্দহ, ইসলামপুর ও দেওয়ানগঞ্জ। শরীয়তপুর জেলার নড়িয়া, ভেদরগঞ্জ ও ডামুড্যা।  নেত্রকোনা জেলার নেত্রকোনা সদর, মোহনগঞ্জ, দুর্গাপুর ও কেন্দুয়া। মুন্সীগঞ্জ জেলার মুন্সীগঞ্জ সদর ও মীরকাদিম। মাদারীপুর জেলার শিবচর ও কালকিনি। ফরিদপুর জেলার ফরিদপুর সদর, নগরকান্দা ও বোয়ালমারী। কিশোরগঞ্জ জেলার কিশোরগঞ্জ সদর, কটিয়াদী, ভৈরব ও কুলিয়ারচর, বাজিতপুর, হোসেনপুর, করিমগঞ্জ এবং মানিকগঞ্জের সিংগাইর পৌরসভা।